AAV รูด 3% หวั่นผลกระทบไวรัส “โคโรนา” ฉุดงบฯไตรมาสแรก! โบรกฯเล็งหั่นเป้า-ลดคำแนะนำ
AAV รูด 3% หวั่นผลกระทบไวรัส "โคโรนา" ฉุดงบฯไตรมาสแรกอ่วม! โบรกฯเล็งหั่นเป้า-ลดคำแนะนำ
29 ม.ค. 2563

ผู้สื่อข่าวรายงานว่า ราคาหุ้น บริษัท เอเชีย เอวิเอชั่น จำกัด (มหาชน) หรือ AAV ล่าสุด ณ เวลา 11.27 น. อยู่ที่ระดับ 1.77 บาท ปรับตัวลดลง 0.06 บาท หรือ 3.28% ด้วยมูลค่าการซื้อขาย 25.81 ล้านบาท
โดย บล.เคจีไอ (ประเทศไทย) ระบุในบทวิเคราะห์ฯว่า ผลประกอบการของบมจ.เอเชีย เอวิเอชั่น (AAV) จะได้รับผลกระทบทางลบอย่างมากในงวดไตรมาส 1-2 ในปี 2563 เนื่องจากการหดตัวลงอย่างแรงของจำนวนนักท่องเที่ยวจีนทั้งในส่วนของกรุ๊ปทัวร์และเที่ยวบินแบบเหมาลำ ทั้งนี้มุมมองด้านลบจะยังคงไว้จนกว่าจะเห็นจำนวนผู้ติดเชื้อลดลง พร้อมอยู่ระหว่างการทบทวนประมาณการกำไรและคำแนะนำการลงทุนหุ้น AAV
อย่างไรก็ตาม หากอิงประมาณการกรณีเลวร้าย ราคาเป้าหมายใหม่สำหรับปี 63 อาจลดลงเป็นช่วง 2.62-1.97 บาท (อิงจาก P/BV ที่ 0.8-0.6x, -1.5-2.0 SD)จากเดิมที่ 3.25 บาท
สำหรับการระบาดของไวรัสโคโรนาจัดเป็นปัจจัยลบสำหรับปี 2563 โดยก่อนหน้านี้เห็นถึงโอกาสในการฟื้นตัวของผลดำเนินงานเมื่อเทียบจากช่วงเดียวกันเมื่อปีก่อน ในปี 63 หลังจากที่ธุรกิจสายการบินเผชิญปัจจัยลบจำนวนมากในปี 62 ได้แก่ การปรับตัวขึ้นของราคาน้ำมัน การชะลอตัวของนักท่องเที่ยวจีน การแข่งขันที่รุนแรงในกลุ่มสายการบิน ส่วนขณะนี้เห็นว่า สายการบินส่วนใหญ่จะมีผลกระทบทางลบจากการระบาดของไวรัสโคโรนา นอกจากนี้สถานการณ์ยังเป็นไปในทางลบในช่วงหลายวันที่ผ่านมา เนื่องจากมีจำนวนผู้ติดเชื้อและเสียชีวิตเพิ่มขึ้น
อย่างไรก็ตาม รัฐบาลจีนได้ออกมาตรการที่เข้มข้น เพื่อสกัดกั้นการเดินทางของกลุ่มนักท่องเที่ยวจีนที่จะออกนอกประเทศ ซึ่งเรื่องนี้ส่งผลให้จำนวนนักท่องเที่ยวจีนอาจลดลงราว 2 ล้านคน เหลือเพียง 9 ล้านคนในปี 63 (จาก 11 ล้านคนในปี 62) ในเบื้องต้นจึงประเมินว่า หากจำนวนผู้โดยสารของ AAV ลดลง 5% จากช่วงเดียวกันเมื่อปีก่อน ในปี 63 อาจส่งผลให้ผลประกอบการของบริษัทกลายเป็นขาดทุนสุทธิประมาณ 376 ล้านบาท ทั้งนี้ คาดการณ์ว่า จำนวนผู้โดยสารจีนของบริษัทจะลดลงราว 3 แสนคน หรือ 1.5% ของจำนวนผู้โดยสารสำหรับปี 63
 
 